**Manifest**

*Lucian Cazacu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am fost vânați de generații,

Am devenit de interes,

Dar nu cu scop de decorații,

Pentru trofee puse-n spații,

Ci șterși ne vor, cu înțeles.

Un neam ce-și cară grea osândă,

Mocnind încet un plan subtil,

Porniți să curme sau să vândă,

Răpuși de-o patimă flămândă,

Ne urgisesc constant, cu stil.

Inventatori de pandemie,

De tancuri îndreptate-n noi,

Trimit săgeți în carne vie,

Conduc mulțimile-n sclavie,

Ne-alimentează cu noroi.

Dezinformând, ne încovoaie,

Și-n lagărul mediatizat

Conduc mulțimile la baie,

Ne și îmbracă-n strai de oaie

Să fim gazați organizat.

Ne-au limitat socializarea,

Și ne umbresc cu-al fricii nor,

Vor timpul și verbalizarea,

Durerea, râsul, întrebarea,

Să le trăim prin filtrul lor.

Dar noi, trăim o libertate

Ce nu-i descrisă-n teze seci,

Căci n-au creat captivitate,

Nici lacătul lor nu ne poate

Închide-n temnițele reci.

Nu gratiile ne leagă versul,

Nici viitoare-amenințări,

Căci de-nvățăm din nou iar mersul,

Vom și purta cu noi demersul

De-a aparține altor zări.

Suntem aici, și mâine poate,

Dar gloria nu-i pentru ei,

Ci pentru acei ce știu că-n toate

Există Unul ce îi scoate

Nevătămați chiar dintre lei.

Mințiți-ne, de asta-i hora

În care vă-nvârtiți frivol,

Loviți în dreptul tuturora,

Furați-ne minutul, ora,

Dar ne-om intra și noi în rol!

Nu vom opri nici râs, nici visul,

Nici cânt, nici dor sau gând curat,

Nici bunătatea, ruga, scrisul,

Închiși, vom scrie manuscrisul

Acelora ce s-au luptat,

Dar nu cu sabia neputinței,

Și nu cu glonțul rătăcit,

Ci folosind arma credinței,

Ce 'nalță simțurile ființei

Și dă nădejdi de infinit.